**SZÍNHÁZI MŰVÉSZ-, STATISZTA ÉS MŰSZAKI DOLGOZÓK ÖLTÖZŐIRE, MELLÉK- ÉS KÖZÖS HELYISÉGEIRE VONATKOZÓ ELŐÍRÁSOK**

A színházakra, intézményekre és játszóhelyekre, ahol színházi és zenei előadásokat tartanak, külön jogszabályi előírások vonatkoznak, mint más munkahelyekre. Ezeket az előírásokat a 35/1997. (XII. 5.) MKM rendelet (a Színházművészeti Biztonsági Szabályzat kiadásáról) 1. számú melléklete tartalmazza.

A színházi művész-, statiszta- és műszaki dolgozók öltöző, mellék és közös helyiségeit az alábbiak szerint kell kialakítani:

* Az művészöltözőknek nemenként elkülönítettnek kell lennie.
* Egy művész öltözéséhez és sminkeléséhez az öltözőben legalább 1 m² szabad területet kell biztosítani.
* Amennyiben csoportos öltöző került kialakításra, abban az esetben az öltözőasztal sorok előtt 1,8 m, míg közöttük 3,4 m szabad mozgásteret kell biztosítani.
* Az öltözőhelyiséget a színpad közelében kell kialakítani, de nem lehet a színpaddal közvetlen kapcsolata.
* Az öltözéshez művészenként 1 öltözőasztalt kell, biztosítani, mely felszerelt tükörrel, zárható fiókkal és megvilágítással. A csoportos szereplők (statiszták) öltözőasztalait szükség szerint kell világítással felszerelni.
* Minden öltözőben kell lennie hideg-meleg folyóvíznek, mosdókagylónak és az öltözőből közvetlenül megközelíthető zuhanyfülkének.
* Csoportos öltözőkben öt öltözőasztalonként kell egy-egy hideg-melegvizes mosdót és egy zuhanyzót biztosítani.
* A műszaki dolgozók öltöző és mellékhelyiségeit a művészöltözőktől és mellékhelyiségektől elkülönítetten kell kialakítani.
* A művészek részére ki kell alakítani a színpadról közvetlenül nem, de mégis könnyen megközelíthető társalgó és dohányzó helyiséget.
* A színpadi műszak dolgozói részére a színpaddal közvetlenül nem érintkező, de onnan könnyen megközelíthető tartózkodási helyet, valamint dohányzót kell létesíteni. A tartózkodóhelyiség a csoportos öltözővel azonos is lehet, de ebben az esetben - az öltöző kialakításán túl - biztosítani kell a pihenéshez szükséges feltételeket is.
* Az öltözők ablakai magasított mellvéddel, illetve belátást gátló függönnyel vagy üvegezéssel kerüljenek kialakításra.